《惕斋用东坡韵 其一》
清代·马鸣萧

四时无休歇，过去那堪数。二气自升降，天地亦何语。

独坐望云烟，波鸟时高举。为怜衰谢人，白发剩几缕。

支离叹此身，短筇难为拄。况复人间世，霜雪杂风雨。

故园枣栗熟，剥落动盈筥。不定若飞蓬，飘欻及黄土。

隐几澹无营，丘壑倘相许。

作者简介：马鸣萧，字和銮，号子乾，青县人。顺治丁亥进士，历官工部员外郎。有《惕斋诗草》。